บาทเปิด 30.20 บาทต่อดอลลาร์ ทรงตัว
เงินบาทเปิดตลาด 30.20 บาทต่อดอลลาร์ ทรงตัว แต่แนวโน้มแข็งค่าหลังตัวเลขเศรษฐกิจสหรัฐกดดอลล์อ่อน
20 ธ.ค. 2562

เงินบาทเปิดตลาด 30.20 บาทต่อดอลลาร์ ทรงตัว แต่แนวโน้มแข็งค่าหลังตัวเลขเศรษฐกิจสหรัฐกดดอลล์อ่อน
นักบริหารเงินจากธนาคารกรุงศรีอยุธยา เปิดเผยว่า เงินบาทเปิดตลาดเช้านี้ที่ระดับ 30.20 บาท/ดอลลาร์ จากเย็นวานนี้ ที่ปิดตลาดที่ระดับ 30.20/22 บาท/ดอลลาร์
"เงินบาทค่อนข้างทรงตัว ขณะที่เมื่อคืนนี้ตัวเลขเศรษฐกิจสหรัฐฯที่ประกาศออกมาส่วนใหญ่แย่กว่าที่คาด เช่น ยอดขายบ้านมือสอง และ ดัชนีภาวะธุรกิจในภูมิภาคมิด-แอตแลนติก ร่วงลงสู่ระดับ 0.3 ในเดือนธ.ค. แตะระดับต่ำสุดในรอบ 6 เดือน และต่ำกว่าที่นักวิเคราะห์คาดการณ์ที่ระดับ 8.0 จากระดับ 10.4 ในเดือนพ.ย."นักบริหารเงิน กล่าว
สำหรับวันนี้มองว่าทิศทางเงินบาทน่าจะมีแนวโน้มแข็งค่า แต่อยู่ในกรอบจำกัดระหว่าง 30.15-30.25 บาท/ดอลลาร์